Huba lanimaliza

Huba lanimaliza

Nilimpenda Athuman mpaka nikawa sioni mbaya wala zuri.Ni mara ngapi
nilionywa dhidi yake nikapuuza?Kila mara nikijibu kwamba wanaomsema
waache kunionea wivu mimi na Athuman wangu.Nilimpenda kiasi cha kuona
kuwa siezi ishi bila yeye.Nikawa zuzu nikiwa naye.Nikashinda mchana
kutwa nikitaja jina lake na usiku nikimwona katika ndoto
zangu.Nilimpenda sura na hata umbo lake.Nikaona kuwa yeye ndiye aliyefaa
kuwa mume wangu ila si yale magumegume mengine ambayo mama na baba
walipenda kuwasifia kwangu.

Nilikutana na Athuman kitambo sana nilipokuwa shule ya upili.Nilikuwa
kidato cha nne tayari nimevunja ungo.Siku tuliyokutana nilijihisi
mwepesi na nikawa na hisia nzito za kimapenzi kwake.Alikuwa akitembea
sijui akielekea wapi lakini Mimi nilibaki nimemwangalia hadi alipopotea
kwenye upenyu wa macho yangu.Wakati huo alikuwa mwalimu katika shule
yangu.Jioni ile nilipoenda nyumbani kwetu sikupata usingizi wa pono bali
wa mang'amung'amu nikidhani Nilikuwa nikimwaza yeye.Mwanaume alijua
kuvaa na kuongea na wanawake akiwa mwingi wa taadhima.

Mara ya kwanza aliponijia nilihisi nilikuwa ruyani hivyo nilimkatalia
lakini yeye hakuvunjika moyo alizidi kunirai nimpende.Nilipogundua
kwamba alikuwa mkweli kuhusiana na hisia zake kwangu sikusita bali
nilimkubalia.Ikawa ni mimi na yeye ndio mada za watu wote
wapitao.Sikatai kwamba nilikuwa wembe masomoni ila pia yeye aliweza
kunipa maarifa zaidi.Alinijuza mengi kuhusu mapenzi na vilevile
masomo.Alinipa nilichokitaka bila kuchelewa ila ombi langu la kutaka
anioe nikiwa mchanga ndilo alilonikatalia.

Alikuwa na azimio la kunioa lakini si kwa mtindo ule.Alitaka nimalize
masomo yangu kwanza kama vile yeye alikuwa ametamatisha yake.Nilinuna na
kususa kumwona.Aliponitafuta nilizidi kumsukuma anioe.Hatimaye kilio
changu kilisikika na akanifanya mke wake.Hata katika ndoa nilimpenda na
kutimiza wajibu wangu wote kama mke.Tatizo liliingia pale ambapo tulikaa
miaka saba na Athuman bila kupata mtoto.Licha ya juhudi zetu zote
hatukufaulu.Mama mkwe akawa hanipumzishi kwa maneno yake yakunikatakata
maini."Inawezekana umewala wajukuu wangu ukawamaliza",alisema kila
mara.Maneno haya yalikuwa ni kama kueka msumari moto ju ya
kidonda.Nikakosa raha kabisa.

Kula kwangu kukawa kwa taabu na hata kunywa kwangu.Nikakosa hata hamu ya
kukaa na wenzangu.Nikajihisi mpweke japo nilikuwa na mume.Nilitamani
kupata angalau mtoto mmoja ili nami niweze kuitwa mama.Matabibu walikuwa
tayari wamekwisha kutukatisha tamaa kwa kutuambia mimi na mume wangu
kuwa sikuwa na uwezo wa kuhimili tena.Mume wangu alikuwa amesusa kuongea
nami sembuse kunitazama.Alihisi uchungu lakini tofauti na mimi haukuwa
wa kukosa mtoto bali alinilaumu kwa kutomzalia mtoto.Alitamani kuitwa
baba ili naye apate heshima katika jamiii.

Nilikuwa nimempenda lakini singeweza kumtimizia haja yake.Mapenzi
yakageuka chuki.Nyumba ikawa haikaliki si mchana si usiku.Taabu hii
iliyotukuta niliisababisha mimi mwenyewe.Niliavya mimba nyingi tu kabla
Athuman anioe.Sikuusikiliza ushauri wake hata aliponikataza kulifanya
tendo lenyewe.Nia yangu ilikuwa nikuhifadhi hadhi ya jina lake lisije
likaingia tope.Kinyume na matarajio leo hii hataki kuniona.Ninazo fununu
kwamba alienda kuoa msichana aliyechaguliwa na mama yake na kuniacha
mimi katika ukiwa.Mapenzi yalinifanya kipofu nikapofuka badala ya
kutazama siku za usoni nikawa mtu wa kutazama leo.Sasa niliyempenda kwa
dhati ya moyo ameniacha.Niambe nini mimi?Japo nilie machozi hayatafuta
simanzi yangu niliyo nayo.Athuman hajaniacha tasa tu bali pia ameniachia
uwele usio tiba.Marafiki wameniambaa.Nyumbani kwetu sina ruhusa ya
kurudi.Ninakufa nikijitazama.Mawazo yamenisonga.Penzi langu limeniletea
karaha badala ya raha.Athuman amekataa kunipa talaka na ashanionya mara
nyingi dhidi ya kuondoka nyumbani.